若毋是智慧有問題，就是血的問題。5月15日，久年來纏綴的痛風雄雄大夯，寸步難行，倒跤痛甲強欲烏暗眩。我煞雄雄想起5月17日，將欲為著反對馬英九政府的傾中賣台上街頭，台灣人若閣毋出聲行出來，拒在怹靴台灣的烏血烏白舞，台灣，就會親像我的倒跤仝款寸步難行。按呢一想，我就決心，就算愛共倒跤跺跺予去，5月17，我嘛是欲在場。是按呢的心情，我寫落〈痛風〉這首詩。
被殖民統治四百年，咱有軟稚、重利、驚死、愛面子的血，殖民者一向看破咱的跤手，若無覺醒，這款血，會予咱規身軀敗害了了，就親像痛風的刀佇血裡共咱凌治。我在場，是為著欲拒絕這種血的攻擊！
我參加5/17的高雄場遊行，各路無整合過，口號較濟貓仔毛，恐怖的是，逐句攏是緊急。
因為我揹二三台相機，自然徛佇第一線hip相，當眾人共布條仔牽咧開始行的時，我有真深的感覺，若親像跤脊骿予一雙大手撐咧，我就知影，上帝定著佮咱纏綴。
下面是我hip的相片的一部分，佮大家分享：
遊行轉來的群眾。
台灣, ＳＯＳ！
痛風無通阻礙我的倒跤。
517起跤行，咱做伙見證，喝聲開始！